أناس السدراتي

أناس السدراتي (بلأمازيغية: ⴰⵏⴰⵙ ⵙⴷⵕⴰⵜⵉ- تولد ف 20 أكتوبر 1989 ف سلا) هو مهندس تصالات ومدير مشاريع و پودكاسطر وويكيپيدي مغريبي وواحد من لمؤسسين د ويكيميديا لمغريب و ويكيپيديا بالدارجة ومن الناس اللي حطو لقواعد ديالها وكتبو فيها بزاف د لمقالات.
أناس هو أول مغريبي خدم مع لمؤسسة د ويكيميديا، و داكشي ف مارس 2019، ملي خدم منسق ستراتيجي ديال ستراتيجية ويكيميديا 2030 بلعربية.

 حياتو 
تولد أناس السدراتي نهار 20 أكتوبر 1989 ف سلا. هو لكبير ما بين تلاتة د لخوت. كبر فمدينتو و قرا ما بينها و بين الرباط فين قرا ف ليسي د مولاي يوسف فشعبة لعلوم الرياضية ب. خدا أناس لباك على 16 لعام وكمل لأقسام التحضيرية د مدارس لمهندسين (لپريپا) فالرباط، و نجح فلمباراة ديال ل-مين ف 2008، اللي دخلاتو للمدراسة د طيليكوم پاري. من مورا عاماين ف باريز مشا أناس للسويد و دار ديبلوم مزدوج مع لمعهد لملكي ف سطوكهولم، و ف 2012 خدا جوج ديپلومات د مهندس دولة، واحد من فرانسا، والتاني من السويد.
من بعد ما تخرج، خدم أناس فشراكات د الطكنولوجيا، منها شركات د لخدمات و فاعلين د لإتصالات، فبزاف د لأدوار منها أدوار تقنية و إدارة لمشاريع. ف 2016، بلموازاة مع لخدمة ديالو بدا دكتورا على لحكامة و لأمن د أنتيرنيت لحوايج و لبلوكشيين. ف 2018 كان واحد من لممثلين د إفريقيا فمجموعات لخدمة د ستراتيجية لعالمية د ويكيميديا 2030 (مجموعة المرافعة)، و ف 2019 خدم مع لمؤسسة د ويكيميديا منسق ديال الستراتيجية ديالها بلعربية.
دخل أناس لعالم د ويكيپيديا ف 2013، و كتب فاللول ف ويكيپيديا بلعربية و لينݣليزية، و شارك فبزاف د لمؤتمرات إقليمية و عالمية عرفاتو كتر على لحركة. ف أكتوبر 2015، أسس هو و رضا بنخضرة و سماعيل زنيبر لمجموعة د ويكيميديا لمغريب، اللي نضمات مؤتمر ويكي عربية 2019 ف مراكش. ف 2020، كان من لمؤسسين د ويكيپيديا بالدارجة، ومن الناس اللي وجدولها من اللول. هو دابا واحد من لمديرين ديالها.

 التطوير د لمحتوى لمغريبي 
أناس خدم على بزاف د لمواضيع عندها علاقة بلمغريب و اللغات ديالو فأنتيرنيت، منها ورقة بحثية على تيفيناغ فأنتيرنيت، أطروحة على لوضع د يوتوب ف لمغريب، ورقة بحثية على لوضع د ويكيپيديا بالدارجة. من غير لأبحاث شارك أناس فبزاف د لمؤتمرات د ويكيميديا فلعالم و دار فيها عروض على مواضيع بحال ويكيپيديا لمهضورة والتقوية د لمحتوى لمحلي و التطوير د ويكيپيديا لأمازيغية.
أناس عندو پودكاسط بالدارجة سميتو علاش و كيفاش، تيبسط فيه بزاف د لمفاهيم د لحياة و تيعطي ليها بعد فلسفي باش الناس يتعمقو فيها كتر.

 شوف حتا 
 رشيد أورقية
 عبد الرحمان آيت علي

 مصادر 

تصنيف:ويكيميديين مغاربة
تصنيف:بيوغرافيا د رجال
تصنيف:زيادة 1989
تصنيف:مقالات فيها مصدر و 3000 بايت
تصنيف:ناس تزادو ف سلا